b"\n_START_ARTICLE_\nBicicleta Brompton\n_START_SECTION_\nHist\xc3\xb2ria\n_START_PARAGRAPH_\nL'any 1976 el brit\xc3\xa0nic Andrew Ritchie, aleshores jardiner d'ofici, decid\xc3\xad provar de fer una bici plegable, concepte que no era pas nou. L'\xc3\xa8xit d'altres marques de bicicletes plegables havia demostrat que existia un mercat, per\xc3\xb2 la qualitat i utilitat d'aquests models deixava molt a desitjar segons el seu parer._NEWLINE_En Ritchie va obtenir l'ajuda financera d'uns quants amics i fund\xc3\xa0 la companyia Brompton Bicycles. El nom era igual al de la famosa esgl\xc3\xa9sia londinenca de l'Immaculat Sagrat Cor de Maria, coneguda popularment i incorrectament com a Oratori Brompton, i que es podia veure des del seu apartament. Inicialment cerc\xc3\xa0 llicenciar-ne el disseny, per\xc3\xb2 al final els inconvenients superaven els avantatges i despr\xc3\xa9s de cinc anys, i cinc m\xc3\xa9s de cercar capital, la idea va romandre a la llibreta de dibuix. Finalment, decid\xc3\xad fer-ho tot sol amb el finan\xc3\xa7ament de trenta amics que pagaren per avan\xc3\xa7at la seva bicicleta. Ell mateix comen\xc3\xa7\xc3\xa0 la producci\xc3\xb3 i les bicicletes van ser molt ben rebudes, cridant l'atenci\xc3\xb3 d'altres persones._NEWLINE_Malgrat l'entusiasme i el treball esmer\xc3\xa7ats en el naixement de l'empresa, calia m\xc3\xa9s capital per a la seva expansi\xc3\xb3. Malgrat el fet que se n'havien venut al voltant de 500 unitats, cap inversor hi estava interessant i la producci\xc3\xb3 es va aturar el 1982. Tanmateix, la companyia encara era solvent, havia demanda per les bicicletes i en Ritchie estava conven\xc3\xa7ut que el producte tenia futur. Va continuar explorant diverses possibilitats, mentre feia altres feines per guanyar-se la vida. Finalment el 1986, i un altre cop amb el finan\xc3\xa7ament dels amics i antics clients (especialment en Julian Vereker, fundador de l'empresa Naim Audio), es van aconseguir prou diners per a reiniciar-ne la producci\xc3\xb3 a gran escala a un magatzem ferroviari a Brentford. A comen\xc3\xa7aments del 1988 les bicicletes Brompton estaven un altre cop al mercat. Des d'aleshores, l'empresa ha crescut fins a ser una de les marques m\xc3\xa9s conegudes al Regne Unit. El llibre de comandes \xc3\xa9s ple (el temps d'espera per a una bici nova \xc3\xa9s actualment de sis setmanes aproximadament) i n'han sorgit molts imitadors. La bicicleta ha guanyat multitud de seguidors, tant a la Gran Bretanya com arreu del m\xc3\xb3n._NEWLINE_Brompton \xc3\xa9s una de les poques gran companyies de bicicletes que encara fabriquen al Regne Unit. La companyia fa un sol producte, de qualitat, i actualment est\xc3\xa0 diversificant l'oferta, tant de models com de serveis. Entre els desenvolupaments recents s'inclouen quadres amb parts de titani, diverses opcions de manillar, millors rodes de transport, i la possibilitat de fer-se la bicicleta a la carta, podent triar entre diverses opcions d'equipament i colors.\n_START_SECTION_\nBicicleta\n_START_PARAGRAPH_\nLa bicicleta Brompton \xc3\xa9s fonamentalment un \xc3\xbanic model, amb algunes modificacions en els materials del quadre i diverses opcions d'equipament. Presenta un caracter\xc3\xadstic tub principal corbat amb una frontissa per al plegament. La part posterior de la bicicleta est\xc3\xa0 composta per un triangle basculant, mentre que les rodes s\xc3\xb3n de 16 polzades (40,64\xc2\xa0cm), amb un canvi de pinyons interns de tres velocitats (amb un casset opcional de dues velocitats a manera de multiplicador per a obtenir-ne 6), sense canvi de plat. T\xc3\xa9 un tub del seient llarg de longitud fixa (dues mides) o telesc\xc3\xb2pic, i un tub del manillar amb una frontissa per al plegament. El manillar \xc3\xa9s d'alumini, amb 3 opcions disponibles, incl\xc3\xb2s el tradicional en forma d'U. Les manetes de fre s\xc3\xb3n d'alumini, i els frens presenten un disseny tradicional en forma d'U. Els parafangs s\xc3\xb3n de pl\xc3\xa0stic i varetes d'alumini, amb un fald\xc3\xb3 de tela al de davant i un de goma al posterior per a una protecci\xc3\xb3 addicional._NEWLINE_En posici\xc3\xb3 de pedalada, el triangle basculant posterior es recolza sobre una pe\xc3\xa7a de goma que li proporciona suspensi\xc3\xb3, mantenint-se a lloc pel pes del ciclista, la qual cosa desconcerta a alguns. A la part esquerra hi ha un pedal plegable de pl\xc3\xa0stic i alumini (de titani com a opci\xc3\xb3), propi de Brompton, mentre que a la part dreta hi ha un pedal est\xc3\xa0ndard de pl\xc3\xa0stic. Els parafangs s\xc3\xb3n inclosos de f\xc3\xa0brica, mentre que hi ha opcionals estructures portabosses (davant i darrere) i un sistema d'il\xc2\xb7luminaci\xc3\xb3. Els tirants on s'encaixen les rodes s\xc3\xb3n molt estrets, la qual cosa limita les velocitats disponibles. Hi ha moltes parts de la bicicleta que s\xc3\xb3n exclusives de Brompton, incl\xc3\xb2s els frens, el canvi de darrere i el tensionador de cadena, i el manillar._NEWLINE_La bicicleta presenta una notable rigidesa ateses les seves caracter\xc3\xadstiques com a bicicleta plegable, encara que mant\xc3\xa9 certa flexi\xc3\xb3 comparat amb bicicletes tradicionals._NEWLINE_Actualment, hi ha diverses empreses i particulars arreu del m\xc3\xb3n que fabriquen components espec\xc3\xadfics per a la Brompton.\n_START_SECTION_\nEspecificacions i compra\n_START_PARAGRAPH_\nAteses les caracter\xc3\xadstiques singulars d'una Brompton, \xc3\xa9s recomanable que un comprador la provi abans de comprar-la, especialment pel que fa a les prefer\xc3\xa8ncies dels canvis, ateses les limitacions. La bicicleta t\xc3\xa9 un preu elevat (des dels 665\xe2\x82\xac als 2.145\xe2\x82\xac) i est\xc3\xa0 particularment dissenyada per a un prop\xc3\xb2sit, per la qual cosa els compradors han d'assegurar-se que la bicicleta s'adiu amb el que cerquen. Les Brompton tenen una gran fiabilitat (com la majoria de bicis amb canvis interns) i una llarga vida \xc3\xbatil. Aix\xc3\xb2 fa que al mercat de segona m\xc3\xa0 la p\xc3\xa8rdua de valor econ\xc3\xb2mic sigui menor a una Brompton que a altres bicicletes._NEWLINE_Hi ha dues principals opcions d'equipament. Una que va amb portabosses i un sistema d'il\xc2\xb7luminaci\xc3\xb3 per dinamo, i una altra sense aix\xc3\xb2. Les dues estan disponibles en 3 i 6 velocitats, i tamb\xc3\xa9 amb el triangle posterior i el tub del seient en titani per tal d'estalviar-se uns 2\xc2\xa0kg. de pes. Per als ciclistes de m\xc3\xa9s de 1.85 m. (persones de 2 m. poden utilitzar-la), hi ha disponible un tub del seient telesc\xc3\xb2pic. Tamb\xc3\xa9 es pot afegir un tub addicional al manillar, per tal d'eliminar-ne qualsevol tipus de flexi\xc3\xb3._NEWLINE_Tamb\xc3\xa9 hi ha disponibles diverses opcions d'equipatge especial: estructures per a portar bosses al davant (amb una pe\xc3\xa7a especial al quadre, d'alliberament r\xc3\xa0pid) i al darrere, bosses espec\xc3\xadfiques per al portabosses del davant, i rodes de transport de goma, entre d'altres._NEWLINE_Els ciclistes experimentats recomanen l'opci\xc3\xb3 de triar un canvi de -12% o -18% en relaci\xc3\xb3 al de f\xc3\xa0brica, encara que hi ha botigues que posen un plat m\xc3\xa9s petit que el de f\xc3\xa0brica. Els canvis est\xc3\xa0ndards s\xc3\xb3n adequats per a una cad\xc3\xa8ncia de pedaleig baixa, per\xc3\xb2 hi ha consens sobre el fet que una cad\xc3\xa8ncia de pedaleig r\xc3\xa0pida \xc3\xa9s m\xc3\xa9s eficient, \xc3\xa0gil, i menys perjudicial per als genolls._NEWLINE_Per als ciclistes amb una mentalitat m\xc3\xa9s tradicional, hi ha disponibles seients Brompton de cuir i disseny cl\xc3\xa0ssic. Tot i que el seient de s\xc3\xa8rie, de pl\xc3\xa0stic i escuma, \xc3\xa9s lleuger i barat, \xc3\xa9s percebut com a inc\xc3\xb2mode.\n_START_SECTION_\nPlegament\n_START_PARAGRAPH_\nEl plegament es fa en 4 etapes. El fet que la bicicleta s'aguanti dreta sense cap ajuda a cada pas del plegament \xc3\xa9s un dels seus punts forts, aix\xc3\xad com el fet que es pugui plegar per una persona experimentada en uns 15 segons i desplegar en uns 20 segons. Les dues frontisses, al tub principal i al de direcci\xc3\xb3, estan assegurades per una gruixuda tanca r\xc3\xa0pida d'alumini i pl\xc3\xa0stic. El plegament es fa situant-nos a la part esquerra de la bicicleta, des del punt de vista del ciclista. Abans de plegar-la, cal treure'n l'equipatge i les estructures d'alliberament r\xc3\xa0pid, en cas d'haver-les adquirit._NEWLINE_Al primer pas, i amb la roda del davant girada lleugerament cap a la dreta, s'aixeca la bici pel seient i autom\xc3\xa0ticament el triangle del darrere se situa sota la bicicleta pel seu propi pes mentre la roda del davant s'ha mantingut en tot moment tocant el terra. En tornar a deixar caure la part posterior de la bicicleta, la roda del darrere toca la part inferior del quadre, i s\xc3\xb3n les 3 petites rodes de pl\xc3\xa0stic incloses al parafangs i el triangle posterior les que toquen amb el terra, permetent un despla\xc3\xa7ament de la bici plegada amb seguretat. Als models amb portabosses posteriors s'hi inclouen 4 rodetes. En aquest pas, el pedal esquerre s'ha de rotar a la posici\xc3\xb3 de les 7 en punt aproximadament. Aquesta \xc3\xa9s la posici\xc3\xb3 est\xc3\xa0ndard de rep\xc3\xb2s de la bicicleta, es vulgui plegar o no._NEWLINE_Al segon pas, s'obre la frontissa del tub principal; es doblega el tub de direcci\xc3\xb3 cap endarrere rotant-lo, i s'assegura ajustant al triangle del darrere una pe\xc3\xa7a inclosa a la part esquerra de la forquilla. Els pedals esquerra es mou fins que queda a tocar de la roda, i el dret es plega._NEWLINE_Al tercer pas es baixa el tub del seient obrint la corresponent tanca r\xc3\xa0pida. Al baixar el tub del seient al m\xc3\xa0xim es produeix el tancament del triangle del darrere, mantenint-lo a lloc i evitant que la bicicleta s'obri. Als models amb portabosses i 4 rodes de transport que hagin estat substitu\xc3\xafdes per unes de m\xc3\xa9s grosses i de goma (de la mateixa Brompton), s'afegeix una pe\xc3\xa7a de goma a la base del tub del seient a manera de fre. Al baixar el tub fins al final, la goma toca el terra i evita que hagi cap moviment._NEWLINE_Al quart pas, s'obre la frontissa del tub de direcci\xc3\xb3 i aquest es deixa caure pel seu propi pes, encaixant-se en una tanca per pressi\xc3\xb3 inclosa a la banda esquerra de la forquilla i que el subjecta. Alguns ciclistes reverteixen el pas tres i quatre._NEWLINE_La bici plegada \xc3\xa9s un paquet que ocupa 565mm x 545mm x 250mm i pesa entre 9,5 i 13\xc2\xa0kg._NEWLINE_Un cop plegada, es pot tornar a encaixar el portabosses davanter per tal de dur-la com una maleta amb rodes convencional. Als models amb les 4 rodes de transport de goma, es pot pujar el seient per a emp\xc3\xa8nyer o estirar el paquet, tot que en cas d'al\xc3\xa7ar-la s'ha de vigilar que no s'obri (ja que s'ha desblocat el triangle posterior).\n_START_SECTION_\nDesplegament\n_START_PARAGRAPH_\nEl desplegament es fa tamb\xc3\xa9 en 4 passos. Al primer pas, s'agafa el tub del manillar i es fa for\xc3\xa7a cap a terra per tal d'alliberar-lo de la tanca per pressi\xc3\xb3. Es tanca la frontissa del tub del manillar._NEWLINE_Al segon pas es puja el tub del seient fins a la posici\xc3\xb3 desitjada. Si no es fa aquest pas, no es pot continuar desplegant la bicicleta. El segon i el primer pas es poden intercanviar._NEWLINE_Al tercer pas, s'agafa el tub de direcci\xc3\xb3 i es rota fins a tenir el tub principal alineat. Es tanca la frontissa principal._NEWLINE_Al quart i darrer pas, amb una m\xc3\xa0 s'agafa el manillar, i amb l'altre el seient. A continuaci\xc3\xb3 s'aixeca la part posterior de la bicicleta pel seient, mentre amb l'altra m\xc3\xa0 s'avan\xc3\xa7a una mica la bicicleta. Amb aquesta acci\xc3\xb3, el triangle basculant s'obre fins a la posici\xc3\xb3 de pedaleig.\n_START_SECTION_\nCultura Brompton\n_START_PARAGRAPH_\nLa Brompton \xc3\xa9s una bicicleta inusual, i al seu voltant s'ha creat una comunitat de seguidors. Els fans amb coneixements d'enginyeria no han trigat a millorar la bicicleta, incloent canvis de 7 velocitats, frens en V, seients de fibra de carboni i manillars amb suspensi\xc3\xb3._NEWLINE_A primer cop d'ull la bicicleta no sembla indicada per a llargs recorreguts, tenint un rang de velocitats molt baix, per\xc3\xb2 tot i aix\xc3\xb2, i amb roba c\xc3\xb2moda, es poden afrontar amb garanties diverses hores de pedaleig._NEWLINE_Als Pa\xc3\xafsos Catalans, la Brompton va comen\xc3\xa7ar a ser distribu\xc3\xafda l'any 2001, amb 100 unitats. L'any 2006 se'n distribu\xc3\xafen 1.300 unitats, el 9% de la producci\xc3\xb3 mundial. Actualment es poden veure amb facilitat per les principals ciutats, especialment a Barcelona."